Škoda 27Tr Solaris

Škoda 27Tr Solaris (od roku 2022 obchodným názvom T'City 18) je kĺbový trolejbus s dĺžkou 18 m. Výrobcom karosérie je poľská firma Solaris Bus & Coach, dodávateľom elektrickej výzbroje je plzenská Škoda Electric, ktorá tento voz aj kompletizuje.

Týmto trolejbusom sa rozšírilo výrobné portfólio plzenskej Škody Electric o druhý typ kĺbového trolejbusu (po 25Tr s karosériou Irisbus). Obdobným typom trolejbusu so zhodnou skriňou vozu Solaris, ale s odlišnou elektrickou výzbrojou, je Solaris Trollino 18.

Dejiny 

Prototyp trolejbusu 27Tr, ktorý bol vyrobený v roku 2009, bol v roku 2010 spoločne s dvoma dvanásťmetrovými vozmi Škoda 26Tr Solaris dodaný Dopravnému podniku Ostrava. Prototyp 27Tr vyšiel na prvé skúšobné jazdy v Plzni okolo Vianoc 2009, v Ostrave 4. februára 2010 a do skúšobnej prevádzky s cestujúcimi bol prvýkrát vypravený 11. februára 2010 s evidenčným číslom 3802. Ako typ bol voz 27Tr dráhovým úradom schválený ešte v prvom štvrťroku 2010.

Jeden z dvoch trolejbusov 27Tr určených pre Plzenské mestské dopravné podniky vyšiel v Plzni na prvú skúšobnú jazdu bez cestujúcich 22. júla 2010. V prevádzke s cestujúcimi sa prvýkrát objavil 27. septembra 2010 s evidenčným číslom 526. Zvyšné vozy zo šesťkusovej dodávky označené číslami 525 a 527 až 530 boli do prevádzky zaradené do konca roku 2010. Ďalších šesť trolejbusov bolo dodaných v novembri 2012 (č. 535–539), posledných päť vo februári 2012 (č. 540–544).

Jedenásť vozov 27Tr bolo v rokoch 2013 a 2014 dodaných Dopravnej spoločnosti Zlín-Otrokovice. Dva vozy boli na jeseň 2013 dodané do Českých Budějovíc. V rokoch 2014 a 2015 bolo vyrobených 10 trolejbusov 27Tr pre Dopravný podnik mesta Ústí nad Labem.

Zmluvu na dodávku 50 trolejbusov 27Tr s pomocným dieselagregátom uzavrela Škoda Electric so spoločnosťou Stoličen Elektrotransport, ktorá prevádzkuje trolejbusy v Sofii. Tieto vozy boli do Bulharska dodané v rokoch 2013 a 2014.

V rokoch 2014 – 2018 dodá Škoda Electric spoločnosti Rīgas satiksme, dopravnému podniku v lotyšskej Rige, 125 vozov 27Tr s dieselagregátom; súčasťou kontraktu je aj opcia na ďalších 38 trolejbusov.

V septembri 2014 podpísala Škoda Electric zmluvu na dodávku 6 trolejbusov pre Dopravný podnik Ostrava, na ktorú má nadviazať dodávka 2 trolejbusov v roku 2017.

V októbri 2016 dodala Škoda Electric do Českých Budějovíc prvé dva kĺbové trolejbusy s pomocným batériovým pohonom.

V roku 2016 uzavrela Škoda Electric zmluvu na dodávku 12 trolejbusov 27Tr do Žiliny, ktoré sú ako prvé vybavené karosériou Solaris Urbino 4. generácie.

V apríli 2017 vyhrala Škoda Electric tender na dodávku 2 trolejbusov 27Tr so superkondenzátormi do Ostravy. V auguste 2017 podpísala Škoda Electric zmluvu na dodávku 10 trolejbusov typu 27Tr pre Dopravný podnik miest Chomutova a Jirkova.

V roku 2018 bolo dodaných do Českých Budějovíc 11 trolejbusov s batériovým pohonom v karosérii IV. generácie ako vôbec prvé v Česku. V januári 2021 vyhrala Škoda Electric tender na dodávku 20 trolejbusov pre Dopravný podnik mesta Brna s opciou na ďalších 20 kusov, ktorú dopravca využil v júli toho istého roku. Prvé vozidlo bolo dodané v novembri 2021. V septembri toho istého roku vyhrala Škoda Electric tender na 23 parciálnych vozidiel pre Dopravný podnik Bratislava, prvý kus bol dodaný v auguste 2023. V októbri 2022 vyhrala Škoda Electric súťaž na dodanie až 33 vozidiel pre Dopravný podnik mesta Ústí nad Labem. Oproti predtým dodaným vozidlám 27Tr majú disponovať dvoma motormi s celkovým výkonom 250 kW. Celkom 21 parciálnych trolejbusov 27Tr s dvoma hnacími nápravami objednal z rámcovej zmluvy na až 33 vozidiel ústecký dopravný podnik v decembri 2022. Kontrakt na dodávku 4 vozidiel Škoda 27Tr s trakčnými batériami v roku 2025 uzavreli Plzeňské mestské dopravné podniky so Škodou Electric v decembri 2022. Rámcová zmluva umožňuje využiť do roku 2030 aj opciu na ďalších až 16 kusov. Začiatkom roku 2023 zvíťazila Škoda Electric v súťaži na dodanie 6 vozidiel s batériovým pohonom pre Dopravný podnik mesta Prešov. V júli toho istého roku zvíťazila Škoda v súťaži na dodanie 4 vozidiel pre Dopravný podnik Ostrava s opciou na ďalšie 2 vozidlá.

Dodávky trolejbusov

Referencie

Iné projekty 

27Tr
Trolejbusy Solaris